Moontlike oortredings in SAUK-dekking oor VBS ondersoek | Maroela Media
Die SAUK het stappe gedoen om te bepaal of daar moontlik 'n oortreding van sy redaksionele kode was met betrekking tot die uitsaaier se dekking van die VBS Mutual Bank-skandaal.
Die openbare uitsaaier het Saterdag gesê die ondersoek hou verband met die manier waarop die VBS-storie deur die SAUK-kantoor in Polokwane hanteer is.
Neo Momodu, SAUK-woordvoerder, sê in 'n verklaring die ondersoek is in ooreenstemming met die uitsaaier se nuus- en redaksionele beleid dat onafhanklikheid en onpartydigheid te alle tye gehandhaaf moet word. "Dit is ook om die integriteit en geloofwaardigheid van die SAUK se verskeie nuusprodukte te beskerm deur te verseker dat die inhoud wat verskaf word op feite gebaseer is."
Momodu het bygevoeg indien die ondersoek aan die lig bring dat daar nie aan die SAUK-nuusdiens se redaksionele beleid voldoen is nie, sal daar beslissend opgetree word. "Enige selektiewe dekking, waargeneem of werklik, hou 'n gevaar vir die redaksionele karakter van die SAUK se nuushandelsmerk in en daarom kan enige inmenging, intern of ekstern, by redaksionele besluitneming nie geduld word nie."
Die beriggewing waarna Momodu verwys hou verband met 'n ondersoek deur adv. Terry Motau ná die ineenstorting van VBS Mutual Bank. Motau het bevind geld wat by die bank gedeponeer is, is wydverspreide gebuit. Die geld was kliënte se spaargeld asook miljoene rande wat deur munisipaliteite gedeponeer is.
Motau se verslag, getiteld "The Great Bank Heist", wys dat minstens 50 mense sowat R1,89 miljard van die bank ontvang het oor 'n tydperk van drie jaar sedert Maart 2015. Dit sluit in top-bestuur by die bank se meerderheid aandeelhouers, Vele Investments, hul vennote, bankbestuurders en politici in Limpopo.
Tshifhiwa Matodzi, voorsitter van die bank, het glo R325 miljoen in die sak gesteek, Andile Ramavhunga, VBS se uitvoerende hoof, het glo R28 miljoen gekry, die Vrystaatse Ontwikkelingskorporasie het na bewering R104 miljoen gekry, Kabelo Matsepe, voormalige ANC-jeugligaleier in Limpopo, het glo R35 miljoen in die sak gesteek, Sipho Malaba, voormalige KPMG-vennoot, het glo R33 miljoen gekry en Mpephu Ramabulana, koning van die Vendas, het glo R17 miljoen in die sak gesteek.
Die uitgebreide skema het glo behels dat VBS-direkteure groot fiktiewe deposito's tot voordeel van Vele Investments geskep het, wat as die grootste aandeelhouer van die bank en sy vennote beskou is. Volgens Motau het hulle hierna op 'n "massiewe bestedingstog gegaan ten koste van VBS se deponente".
SAUK VBS Mutual Bank
Julle dink dit is 'n probleem. Dit is net 'n oefen lopie vir Expropriation Without Compensation. As ons die Groot 5 Banke nasionaliseer. Demokrasie is te kosbaar om dit met die massas te deel.
Snaaks niemand gaan tronk toe nie
Dit klink eerder asof hulle wou gehad het die skandaal moes nie uitgelek het nie. Nou weet die wereld. Mooi so kry vir julle.
Hoe kan jy oortree deur die waarheid te praat?
Die skandaal wat uitgelek het, het baie ongemak en verleentheid veroorsaak. Dit kan niks anders wees nie.